Ouers stem oor kleefbroeke by Pta-skoolHoёrskool Pretoria-Wes. Foto: Facebook Ouers van leerders by Hoërskool Pretoria-Wes het Donderdag tydens ŉ vergadering gesê die skool se kleredragkode moenie verander word om voorsiening te maak vir die dra van kleefbroeke by die skool nie. Dit volg nadat leerders by die skool verlede week klasse geboikot het in ŉ poging om die skool te dwing om hulle toe te laat om kleefbroeke, of sogenaamde skinny pants, as deel van hul skooluniform te dra. Maroela Media het vroeër berig twee leerders by die skool is in Augustus vir sewe dae geskors omdat hulle die skool se kleredragkode oortree het. Met hul terugkeer na die skool het hulle ander leerders glo opgesweep om klasse te ontwrig totdat hulle toegelaat word om kleefbroeke te dra. Die twee leerders het ook ŉ WhatsApp-groep gestig om sodoende ondersteuning vir die saak te werf. Steve Mabona, woordvoerder van die Gautengse departement van onderwys, het gesê daar is Donderdag na aanleiding van die leerders se besware ŉ vergadering met ouers van die skool gehou om hul mening oor die voorgestelde wysiging aan die skool se kleredragkode te bespreek en daaroor te stem. Die ouers het teen die kleefbroeke gestem. “Ek is tevrede en bemoedig deur die besluit wat deur die ouers geneem is,” het Panyaza Lesufi, LUR vir onderwys, gesê. “Ek wil ook graag ander ouers aanmoedig om dieselfde te doen. As ouers moet ons altyd in beheer van ons kinders se dissipline wees en onderwysers bemagtig om leerders te dissiplineer. Die dag dat ons toelaat dat swak dissipline in ons skole posvat, is ons in die moeilikheid. Swak dissipline moenie in die onderrig-omgewing geduld word nie.” Mabona het gesê onderrig by die skool het vandeesweek ongehinderd voortgegaan. “Ons bedank ook die skoolbeheerliggaam vir hul vinnige ingryping in hierdie verband,” het hy gesê.